**Еркежан Манарбек,**

 **Алматы облысы, Ескелді ауданының**

**Сейфуллин атындағы орта мектебінің**

 **қазақ тілі мен әдебиеті пәні мұғалімі**

**Ұстаз болу - ұлылық, ал біліктілік - заман талабы**

 Өмірдегі санасы толыққан әр адамның бала шақтан армандап, іштей өзі соған жетсем екен, биіктерден көрінсем екен, еліме елеулі болсам екен деген арманы болады. Өсіп, қанатың қатая келе бұл арман мақсатқа айналады екен. Арман ол біреу үшін кішкене ғана болуы да мүмкін, ал біреуге қол жетпес асудай сезіледі. Негізінде ол ерекше бір күш, адамды жігерлендіреді, қайраттандырады. Армандай білсең, алға мақсат қоя білесің деген сөз, ал алға дұрыс мақсат қойып, соған жетуге ұмтылу – жарқын болашаққа деген дара жолдың баспалдағы деп білемін. Сол себепті бұл дүниеде армандамайтын, жарқын болашақ пен жайдары өмірден үміті жоқ адам жоқ шығар деген сенімдемін. Әр пенде армандайды, арманына жетуге түрлі әрекеттер жасайды, талпынады. Сол арманшыл адамдардың қатарында мен де бармын. Бала кезімнен бастап мен ұстаз болуды армандадым.

 Бүгінгі таңда мен мұғаліммін, жас маманмын. Мен мұғалім болу жауапкершілігі мен міндеті мол мамандық екенін жақсы түсіндім. Себебі, бала бойына ата-анадан кейінгі ақыл-ой, адамгершілік, ар-ұят, әдептілік, ұлттық сана-сезімді сіңіруші – мұғалім. Олардың басты міндеті тарыдай болып келіп мектеп табалдырығын аттаған бүлдіршіндерден ойы жетіліп толықсыған, білікті білімгердің білімімен сусындаған, жақсы мен жаманды, оңы пен солын ажырата білетін түлектер тәрбиелеу болып табылады.

 Өз тәжірибемде балаларға білім беруде қатып қалған қағидаға сүйене отырып тақырыпты меңгерту мүмкін емес екендігін, күнделікті бір сарында сабақ жүргізе беруге болмайтынын, бұл әдіс оқушыларды жалықтыратынын түсіндім. Сабағыма бүлдіршіндерді қызықтыру шарт екеніне көзім жетіп, әр сабағымның тартымды және сабақ жүргізуде пайдаланылатын әдіс-тәсілдер ұтымды болуы қажет екенін ұғындым. Осы тұрғыда түрлі технологияларды зерттеуге тырысып, қажетінше өз сабағыма қолдандым.

 Бүгінгі әлем дамуының жаңа ұстанымдары білім беру жүйесінен күн сайынғы экономикалық, әлеуметтік және мәдени өзгерістерге мейлінше бейімделуді талап етеді.

 Тілдік фактілер-қазақ тілін оқыту әдістемесінің негізгі нысаны. Адамның ойлауы тіл арқылы шындықты көрсетеді. Өмірде, қоршаған ортада болған нәрсенің, танылғанның бәрі де тілде белгіленеді. Оқушыларға қазақ тілінен тиянақты да берік білім беруде оқытушылардың ескеретін жұмыстары көп-ақ. Қазақ тіліне байланысты таңдалған материалдардың көлемі мен жүйесіне қарай білім беруде оқытушы білім беру әдістерінің ең құнды, ең тиімді түрлерін пайдаланады. Қай педагогикалық технологиялар болмасын, ол – іскерліктің жаңа түрі. Инновациялық қызмет пәндердің мазмұнын тереңдетуге, ұстаздың кәсіптік  шеберлігін арттыруға, оқу ісін дамытуға бағытталған, ол оқушының өздігінен жұмыс істеуіне, өздігінен ізденіп білім алуына итермелейді. Қазіргі кезде интернет, мобильді байланыс көздері, белсенді тақта, цифрлы технологиялар сияқты жаңа ақпараттық технологиялар кеңінен пайдаланылуда. Психологтар В. Давыдов, В. Рубцов жаңа ақпараттық технология адамның жас ерекшелігінің даму аспектісін ескере отырып, компьютерлік оқыту бағдарламасының әртүрлі формалық мазмұнында адамның жас ерекшелігіне сәйкес келуі керек деген. Шәкірттерді технологиялық прогрестің барлық жаңалықтары өте қызықтырып отырады. Сондықтан да тұлғаны дамыту мақсатында оқушылардың қызығушылығы мен танымдық белсенділігін пайдалану өте маңызды рөл атқарады. Бұл технологияның қазақ тілі пәнін оқытуда да қолдану мүмкіндіктері мол. Сабақта қолдану кезінде оның мынандай мүмкіндіктерін пайдалануға болады:

* сабақтың, тақырыптың моделін құру;
* материалды толығымен жинақтау:
* қосымша мәліметтермен толықтыру;
* сабақты компьютер арқылы өткізу;
* уақытты үнемдеу;
* Материалды безендіру;
* оқытудың ғылыми дәлелдерін арттыру;
* Сабақтың белгілі бір кезеңіне назар аудару;
* керек кезінде материалға қайта оралу, еске түсіру, қайталап, жаңғырту;
* оқушылардың өз бетімен материалды пайдалана алуы, т.б.

 Белсенді тақтаның мүмкіндіктері АКТ-ты жақсы меңгерген оқытушыға сабақ үрдісінде таптырмас құрал деуге болады. Қазақ  тілінен тіл ұстарту жұмыстары, сөз таптары, т.б тақырыптарды өткенде оқушы қызығушылығы мен белсенділігін арттырады. Қазақ тілі сабағында оқытудың мұндай тәсілдері мен құралдарын қолдануда даралай және деңгейлеп оқыту әдістерін қолданған жөн. Инновациялық әдіс-тәсілдерді ретімен ендіру арқылы оқытушы қызығушылығын күшейтіп, белсенділігін арттыру арқылы сабақтың сапасын көтереді. Осындай жұмыстар өз нәтижесін береді:

* оқушының ауызша, жазбаша сөйлеу тілдері дамиды;
* лексикалық сөздік қоры байиды;
* сапалы әрі тұжырымды сөйлеуге деген қызығушылығы, өз күшіне деген сенімі артады;

Тіл сабағынан әр сабағымда осындай жаңашылдықтарды өз тәжірибемде қолдана отырып өткізуге талпынсам, әдебиет сабағынан Қазақстанның еңбек сіңірген мұғалімі, КСРО Мемлекеттік сыйлығының лауреаты, қазақ мектептерінде әдебиетті оқытудың жаңа жүйесін қалыптастырған ұстаздардың бірі - Қанипа Омарғалиқызы Бітібаеваның әдебиетті оқытудың инновациялық технологиясын іс жүзінде пайдалануға барынша тырысып келемін. Қанипа Бітібаева – Қазақстанның еңбек сіңірген мұғалімі, КСРО Мемлекеттік сыйлығының лауреаты, қазақ мектептерінде әдебиетті оқытудың жаңа жүйесін қалыптастырған ұстаздардың бірі. Оның "Қазақ әдебиетін оқыту әдістемесі мен технологиясы" атты оқулығында лириканы, эпикалық шығармаларды, драмалық шығармаларды жаңа технологиялармен оқыту жолдары баяндалған. Абай, Мұқағали лирикаларын меңгерудің жолдары тақырыпқа қатысты сабақ өткізудің технологиялық картасы, поэтикалық талдаулардың үлгілері, шығармашылық жұмыстар берілген. Мысалы, жыраулар поэзиясына 40 түрлі тапсырма түрінің берілуі оқушылардың шығармашылық қабілетін дамытады. Эпикалық жанрды меңгертуге қатысты әңгіме, хикаят, роман, жанрларын оқытудың ғылыми - теориялық негізі және сабақ үлгілері бірге ұсынылған. Сонымен қатар, "Абай жолы" эпопеясын оқыту технологиясы мен әдістемесі де жан - жақты сөз болады. Батырлар жырын публицистикалық шығармаларды, эпистолярлық жанрды оқыту әдістері берілген. Әсіресе, конструкциялау технологиясына сүйене отырып, оқушыларды ғылыми еңбекке баулу мәселелері, дарынды балалардың қабілетін жетілдіру, әдіс - тәсілдері де осы оқулықта көп жазылған. Қ. О. Бітібаеваның әдебиетті оқытудағы инновациялық технологиялары - баланы ізденімпаздыққа, өз бетімен білімін жетілдіруге, өзінің ішкі мүмкіндіктерін тануға жетелейтін озық әдістер мен тәсілдер. Қазіргі таңда қолданыста жүрген «модель», «жоба», «бағалау парағы», «постер жасау», «миға шабуыл», «технологиялық карта» терминдері ұстаз еңбегінде, оның білім беру әдіс - тәсілдерінде бұрыннан да бар екендігін еңбектерінен көре аламыз.

 Бүлдіршіндердің білім сапасын жетілдіруде озық технологияларды пайдалану үшін оқытушының білімі жеткілікті, жаңалықты жатсынбай меңгеруге құштар болуы қажет. Инновациялық іс-әрекет ойдағыдай нәтиже беру үшін оқытушының ақыл-ой дамуының көрсеткіштері аса жоғары болу керек. Сонда ғана педагогикалық іс-әрекетке деген шығармашылық қатынастың қалыптасып, дамуына қажетті мотивациялық алғы шарт пайда болады. Бүгінгі күннің оқыту технологиялары заман талабына сай болуы қажет.

 Болашақта мен өзімді өз ісіне берілген, жаңалық пен жаңашылдықты жатсынбай қабылдайтын, шәкірттердің жанына нұр құйып, білім беретін білікті ұстаз ретінде көрсем деймін. Сол мақсатқа қол жеткізу үшін ісденіс пен талпыныс үстінде жүрмін.

**Еркежан Манарбек,**

 **Алматы облысы, Ескелді ауданының**

**Сейфуллин атындағы орта мектебінің**

 **қазақ тілі мен әдебиеті пәні мұғалімі**